Momente de panică în Vaslui, duminică, din cauza unor ardei iuți puși în cuptorul cu microunde. Zeci de locatari dintr-un bloc au solicitat sprijinul pompierilor, anunţând la 112 că în imobil nu se mai poate respira din cauza unui miros înţepător.

Pompierii de la Inspectoratul pentru Situaţii de urgenţă Vaslui au ajuns la fața locului, iar în urma verificărilor au descoperit și sursa mirosului înțepător. Nu era, însă, o scurgere de gaze, ci un bărbat care a vrut să facă ardei copți la cuptorul cu microunde.

„S-a intervenit cu două autospeciale după ce am fost sesizaţi asupra faptul că în casa scării H a blocului 321 de pe strada Podurilor se simte un miros iritant, înţepător. În momentul când colegii mei au ajuns acolo, o parte dintre locatarii scării se autoevacuaseră. S-au făcut măsurători ale gazelor însă toate au ieşit în parametri normali. La etajul patru, într-un apartament, au găsit sursa mirosului. Un cetăţean, proprietarul apartamentului respectiv, a pus aproximativ 20 de ardei iuţi la copt în cuptorul cu microunde. Probabil întâmplarea este de râs pentru mulţi dintre noi, dar credeţi-mă că toţi cei care erau acolo plângeau. Colegii mei au fost nevoiţi să intervină cu măştile. Proprietarul era pe balcon, nici el nu mai putea să respire”, a precizat Marius Stanciu, purtătorul de cuvânt al ISU Vaslui, potrivit vremeanoua.ro.

El a precizat ulterior pentru Digi24: „Capsaicina a determinat ca aerul să devină iritant”. Locatarii au putut să se întoarcă în apartamentele lor după aerisirea blocului.

Bărbatul a explicat că „dorea să-și prepare o mâncare mai picantă, specifică acestei perioade”, a mai spus purtătorul de cuvânt al ISU Vaslui, la Digi24.

Acesta nu a fost sancționat „deoarece apelul s-a confirmat”.